**Duolingo** on kielten opiskeluun tarkoitettu verkkosivusto. Duolingoa voi käyttää verkkoselaimessa sekä sovelluksena Android-, iOS- ja Windows Phone -alustoilla. Duolingossa opiskelu perustuu luku-, kirjoitus-, kuuntelu- ja puheharjoituksiin, jotka on pilkottu oppitunteihin. Tunnit keskittyvät eri taitoihin ("skills"). Duolingo pyrkii houkuttelemaan käyttäjiä pelillistämisellä. Käyttäjä voi vertailla edistymistään ja kilpailla tuloksissa muiden kanssa. Duolingon avulla voi saavuttaa edistyneen aloittelijan tai alemman keskitason kielitaidon.

Joulukuussa 2020 Duolingo tarjosi 98 kielikurssia 39 eri kielellä. Eniten käyttäjiä oli englannin kurssilla espanjankielisille ja toiseksi eniten espanjan kurssilla englanninkielisille. Kolmanneksi suosituin oli ranskan kurssi englanninkielisille. Beetaversio suomen kurssista englanninkielisille julkaistiin kesäkuussa 2020. Vuonna 2020 Duolingo julkaisi tilastoja, joiden mukaan Suomessa opiskellaan eniten espanjaa ja ruotsia.

Duolingossa on myös superDuolingo toiminto joka yrittää houkutella käyttäjiä ostamaan sen ikuisilla sydämmillä.

Historia
--------

Duolingon perustivat vuonna 2011 Pittsburghissa Carnegie Mellon -yliopiston professori Luis von Ahn sekä Severin Hacker, Hector Villafuerte, Brendan Meeder, Vicki Cheung ja Antonio Navas.

Duolingo julkistettiin kesäkuussa 2012. iPhone-sovellus tuli tarjolle saman vuoden marraskuussa ja Android-sovellus toukokuussa 2013.

Heinäkuussa 2014 Duolingo lanseerasi *Duolingo Test Centerin*. Verkkopalvelussa voi suorittaa kielikokeen mikrofonin ja kameran kautta ja saada arvion kielitaidostaan.

Vuoden 2015 alussa Duolingo toi tarjolle opettajille tarkoitetun ohjausnäkymän nimeltä *Duolingo for Schools*.

Vuonna 2017 Duolingo aloitti *Duolingo Stories* -palvelun. Se sisältää lyhyitä tarinoita, joiden avulla harjoitellaan kuullun- ja luetunymmärtämistä.

Vuonna 2021 Duolingo julkisti listautumisannin, jonka myötä se aikoo listautua Nasdaq-pörssiin.

Liiketoimintamalli
------------------

Duolingo on käyttäjille maksuton. Aluksi se sai tuloja joukkoistetusta käännöstoiminnasta, jossa käyttäjät kutsuttiin kääntämään tekstiä ja äänestämään käännöksistä. Sisältö saatiin yrityksiltä, jotka tilasivat Duolingolta käännöksiä maksua vastaan. Duolingo sai kuitenkin vain kaksi asiakasta käännöspalveluille: CNN ja BuzzFeed. Tämä liiketoimintamalli lopetettiin vuonna 2014.

Vuonna 2017 Duolingo alkoi hankkia tuloja näyttämällä mainoksia käyttäjille. Duolingolla on myös maksullinen Plus-palvelu, jossa ei ole mainoksia ja jonka oppitunteja voi ladata käytettäväksi ilman verkkoyhteyttä. 1,75 prosenttia käyttäjistä käyttää tätä maksullista palvelua. Lisäksi Duolingo tarjoaa maksullisia kokeita, joilla voi hankkia todistuksen englanninkielen taidosta.

Duolingon kieliharjoitukset suunnitellaan vapaaehtoistyönä. Duolingon työntekijät keskittyvät pääasiassa verkkopalvelun tekniseen kehitykseen. Vuonna 2019 Duolingolla oli 170 työntekijää.

Vuonna 2020 Duolingo teki 16 miljoonaa dollaria tappiota 162 miljoonan dollarin liikevaihdolla, josta 72 prosenttia kertyi maksullisesta Plus-palvelusta, 17 prosenttia mainoksista ja 11 prosenttia maksullisista englanninkielen kokeista. Vuoteen 2019 mennessä pääomasijoittajat olivat sijoittaneet Duolingoon 108 miljoonaa dollaria.

Suosio ja palkinnot
-------------------

Vuoden 2020 joulukuuhun mennessä Duolingoon oli rekisteröitynyt yli 500 miljoonaa käyttäjää. Noin 40 miljoonaa käyttäjää oli aktiivisia vähintään kuukausittain. Koronaviruspandemian alkaessa Duolingo sai 30 miljoonaa uutta käyttäjää muutaman viikon aikana.

Vuonna 2014 Apple valitsi Duolingon vuoden iPhone-sovellukseksi. Tämä oli ensimmäinen kerta, kun kunniamaininta annettiin oppimissovellukselle. Duolingo oli Google Playn eniten ladattu oppimissovellus vuosina 2013 ja 2014. Vuonna 2019 Forbes nosti Duolingon listalleen startup-yrityksistä, joiden se arvioi saavuttavan miljardin dollarin markkina-arvon.

Katso myös
----------

* WordDive

Lähteet
-------

1. ↑  Form S-1 Registration Statement  2021. Duolingo. Viitattu 21.11.2021. (englanniksi)
2. 1 2 3  Duolingo, the Chart-Topping Language App, Unveils a Platform for Teachers *entrepreneur.com*. Viitattu 22.7.2015. (englanniksi)
3. 1 2 3 4 5 6 7  Adams, Susan: Game of Tongues: How Duolingo Built A $700 Million Business With Its Addictive Language-Learning App *Forbes*.  16.7.2019. Viitattu 7.9.2019. (englanniksi)
4. 1 2 3  Blanco, Cindy: 2020 Duolingo Language Report: Global Overview  15.12.2020. Duolingo.  (englanniksi)
5. ↑  Duolingo Language Courses Duolingo. Viitattu 15.12.2020.
6. ↑  Suositussa kielisovelluksessa voi opiskella nyt myös suomea – Mukana peliyhtiö Rovio ja meemibrändi Very Finnish Problems *Kauppalehti*.  24.6.2020. Viitattu 24.6.2020.
7. ↑  Meet Duolingo, Google’s Next Acquisition Target; Learn A Language, Help The Web *social.techcrunch.com*. Viitattu 22.7.2015. [vanhentunut linkki]
8. ↑  Duolingo *Crunchbase*. Viitattu 22.7.2015.
9. ↑  DuoLingo iPhone App – AVC *avc.com*. Viitattu 22.7.2015.
10. 1 2  SiliconBeat – Language-learning startup Duolingo looks to double reach with Android app release *siliconbeat.com*.  Arkistoitu 22.7.2015. Viitattu 22.7.2015.
11. ↑  Duolingo Launches Its Certification Program To Take On TOEFL *social.techcrunch.com*. Viitattu 22.7.2015. [vanhentunut linkki]
12. ↑  Duolingo Launches Free Language Learning Platform For Schools *social.techcrunch.com*. Viitattu 22.7.2015. [vanhentunut linkki]
13. ↑  Introducing Duolingo Stories (Beta)  2017. Duolingo. Viitattu 9.12.2018.
14. 1 2  Duolingo, the fast-growing language-learning app, files for IPO *MarketWatch*.  29.6.2021. Viitattu 5.7.2021. (englanniksi)
15. ↑  Coren, Michael J.: Duolingo’s crowdsourced language-learning app is letting weird things slip through the cracks *Quartz*.  20.5.2018. Viitattu 8.12.2018. (englanniksi)
16. ↑  Duolingo snags iPhone App of the Year *gigaom.com*.  17.12.2013.  Arkistoitu 6.8.2015. Viitattu 22.7.2015.
17. ↑  Google Play Reveals 2014's Most Downloaded Apps *thenextweb.com*. Viitattu 22.7.2015.

Aiheesta muualla
----------------

* Kuvia tai muita tiedostoja aiheesta **Duolingo** Wikimedia Commonsissa

* Duolingon verkkosivut

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Duolingo